Ο **Θησέας Πειραιώς** (επίσημη ονομασία: **Γυμναστικός Όμιλος Πειραιώς «Θησέας»**) είναι ελληνικός ποδοσφαιρικός σύλλογος με έδρα τη συνοικία Ταμπούρια του Πειραιά. Επίσημο έτος ίδρυσης του συλλόγου είναι το 1926 και χρώματά του το μπλε και το λευκό. Αποτελεί ιστορικός ποδοσφαιρικός σύλλογος του Πειραιά και της Ε.Π.Σ. Πειραιώς, με αριθμό μητρώου Ε.Π.Ο. 28. Μεγάλη δύναμη παρουσίασε τη δεκαετία του 1930, όποτε και αγωνιζόταν στην κορυφαία κατηγορία του πρωταθλήματος Πειραιώς και κατακτώντας το πρωτάθλημα Πειραιώς για μοναδική φορά στην ιστορία του, τη σεζόν 1935-36.

Ιστορικό
--------

Ο **Γυμναστικός Όμιλος Πειραιώς «Θησεύς»** ιδρύθηκε το 1926 από μία ομάδα νέων ανθρώπων, με έδρα του να ορίζεται ο συνοικισμός Αναστάσεως στα Ταμπούρια. Αρχικά, τον Σεπτέμβριο του 1926 εντάχθηκε στον νεοσύστατο Σύνδεσμο Ποδοσφαιρικών Σωματείων Πειραιώς, μαζί με άλλους συνοικιακούς συλλόγους του Πειραιά. Το Νοέμβριο του 1926 ο Σύνδεσμος απορροφάται από την Ένωση Ποδοσφαιρικών Σωματείων Πειραιώς και ο Θησέας εγγράφεται και εντάσσεται στη Β' κατηγορία αυτής, για την περίοδο 1926–27. Ωστόσο όμως, έπειτα από εσωτερικά διοικητικά προβλήματα που αντιμετώπιζε, δε δήλωσε συμμετοχή στο πρωτάθλημα του 1928-29 και παρέμεινε αδρανές. 

Τον Σεπτέμβριο του 1930 ο σύλλογος ανασυγκροτείται και επαναγγράφεται στη δύναμη της Ε.Π.Σ. Πειραιώς και εντάσσεται στη Γ' κατηγορία της χρονιάς 1930–31. Αμέσως, νικώντας όλους τους αντιπάλους του κατέκτησε το πρωτάθλημα και ανήλθε στη Β' κατηγορία, νικώντας σε αγώνα διαβάθμισης τους ουραγούς αυτής, «Φιλάθλους Πειραιώς». Παρέμεινε στη Β' κατηγορία μέχρι και το 1934, όποτε και τη χρονιά 1933–34 έχοντας νικήσει στους αγώνες πρωταθλήματος τον Άρη με 4–1, τη Φαληρική με 5–0 και τη Νεάπολη με 1–0 κατακτά το πρωτάθλημα και προβιβάζεται στην κορυφαία κατηγορία του πρωταθλήματος Πειραιώς, έπειτα από αγώνα διαβάθμισης με τον ουραγό αυτής «Φαληρικό Σύνδεσμο», του οποίου επικράτησε με 2–0. 

Στην κορυφαία κατηγορία του πειραϊκού πρωταθλήματος αγωνίστηκε μέχρι τη χρονιά 1940–41 που το πρωτάθλημα διεκόπη λόγω του ελληνοϊταλικού πολέμου και της κατοχής, αλλά και στο πρώτο μεταπολεμικό πρωτάθλημα της χρονιάς 1945–46, όποτε και τερμάτισε τελευταίος και κατόπιν αγώνα διαβάθμισης με τη Νεάπολη ηττήθηκε και υποβιβάστηκε. Τον Απρίλιο του 1936 νίκησε την Άμυνα Κοκκινιάς με 2–1 στον τελικό αγώνα για την ανάδειξη του πρωταθλητή στο γήπεδο Ποδηλατοδρομίου ενώπιον 2000 θεατών και κατέκτησε το πρωτάθλημα Πειραιώς της χρονιάς 1935–36, για πρώτη και μοναδική φορά στην ιστορία του, σεζόν που κατά την οποία δε συμμετείχαν στο πρωτάθλημα οι Ολυμπιακός και Εθνικός. Το 1949 κατέκτησε το πρωτάθλημα στη Β' κατηγορία της περιόδου 1948–49 και το 1949–50 αγωνίστηκε εκ νέου στην κορυφαία κατηγορία του πρωταθλήματος Πειραιώς, με αντιπάλους τους Ολυμπιακό, Εθνικό, Προοδευτική, Α.Ε. Νικαίας, Πανελευσινιακό, Ατρόμητο και Αργοναύτη Πειραιώς, όποτε και υποβιβάστηκε.

Στον σύλλογο, μεταξύ άλλων αγωνίστηκε ο Αριστείδης Λούβαρης.

Πηγές
-----

* "*Η ΔΡΑΣΙΣ ΚΑΙ Η ΙΣΤΟΡΙΑ ΕΝΔΟΞΟΥ ΠΕΙΡΑΙΚΟΥ ΓΥΜΝΑΣΤ. ΣΩΜΑΤΕΙΟΥ "ΘΗΣΕΥΣ"*", εφ. Αθλητικός Χρόνος, 24 Οκτωβρίου 1934, σελ. 3 (ψηφ. σελ. 119) Αρχειοθετήθηκε 2020-06-11 στο Wayback Machine.
* "*ΤΑ ΝΕΑ ΣΩΜΑΤΕΙΑ: Ο ΘΗΣΕΥΣ ΠΕΙΡΑΙΩΣ - ΠΩΣ ΕΦΘΑΣΕΝ ΕΙΣ ΤΗΝ Α΄ ΚΑΤΗΓΟΡΙΑΝ*", εφ. Αθλητικά Χρονικά, 15 Αυγούστου 1935, σελ. 5 (ψηφ. σελ. 325) Αρχειοθετήθηκε 2021-01-08 στο Wayback Machine.
* "*Θησέας Πειραιά: Από το 1926 αθλητική και κοινωνική προσφορά*", ertnews.gr

Παραπομπές
----------

1. ↑  Ε.Π.Σ.Πειραιά: ΘΗΣΕΑΣ, epspeir.gr
2. ↑  "*Θησέας Πειραιά: Από το 1926 αθλητική και κοινωνική προσφορά*", ertnews.gr
3. ↑  "*ΑΙ ΤΑΧΥΔΡΟΜΙΚΑΙ ΤΗΛΕΦΩΝΙΚΑΙ ΔΙΕΥΘΥΝΣΕΙΣ ΤΩΝ ΕΠΙΣΗΜΩΝ ΣΩΜΑΤΕΙΩΝ ΑΘΗΝΩΝ-ΠΕΙΡΑΙΩΣ-ΕΠΑΡΧΙΩΝ ΑΠΟ ΤΟ ΕΠΙΣΗΜΟΝ ΔΕΛΤΙΟΝ ΤΗΣ ΕΠΟ*", εφ. Αθλητισμός, 7 Ιανουαρίου 1939, σελ. 4 (ψηφ. σελ. 18)[*νεκρός σύνδεσμος*]
4. ↑  Ε.Π.Σ.Πειραιά: ΘΗΣΕΑΣ, epspeir.gr
5. ↑  «Έναρξις αγώνων πρωταθλήματος περιόδου 1926-27 εν το γηπέδω ποδηλατοδρομίου Ν. Φαλήρου την 31ην Οκτωβρίου ημέραν Κυριακήν και ώρα 3 μ.μ. Παρέλασις των ποδοσφαιρικών ομάδων των υπό τον Σύνδεσμον Ποδοσφαιρικών Σωματείων «Εθνικός», «Φαληρικός», «Φαληρική», «Ηρακλής», «Ελλάς», «Βυζάντιον», «Άμυνα», «Μόδα Κλούμπ», «Πειραϊκός», «Θησεύς, «Προοδευτική Νεολαία», «Ατρόμητος» και «Καλλιθαϊκός»..", "Αθλητικός Κόσμος", τεύχος 25, 24 Οκτωβρίου 1926, σελ. 7 (ψηφ. σελ. 243)». Αρχειοθετήθηκε από το πρωτότυπο στις 28 Σεπτεμβρίου 2015. Ανακτήθηκε στις 30 Οκτωβρίου 2018.
6. ↑  «"Προσχώρησις νέων σωματείων: Εις τον Σ.Π.Σ.Π.Π. προσεχώρησαν τα υπό αναγνώρισιν Σωματεία «Ποδοσφ. Συλλογ. Μοσχάτου» και «Ποδοσφ. Όμιλος Θύελλα».", "Αθλητικός Κόσμος", τεύχος 26, 31 Οκτωβρίου 1926, σελ. 7 (ψηφ. σελ. 253)». Αρχειοθετήθηκε από το πρωτότυπο στις 28 Σεπτεμβρίου 2015. Ανακτήθηκε στις 30 Οκτωβρίου 2018.
7. ↑  «εφ. "Αθλητισμός", 24 Απριλίου 1936, σελ. 4 (ψηφ. σελ. 140)». Αρχειοθετήθηκε από το πρωτότυπο στις 10 Ιουνίου 2020. Ανακτήθηκε στις 30 Οκτωβρίου 2018.
8. ↑  εφ. Αθλητική Ηχώ, 12/3/1949